Բերտ Լար

Բերտ Լար ( ), ամերիկացի դերասան և կատակերգու, առավել հայտնի է Լ. Ֆրենք Բաումի «Օզ երկրի հրաշագործը» հեքիաթի հոլիվուդյան նշանավոր էկրանավորման (1939) մեջ Վախկոտ Առյուծի դերով։

Կենսագրություն 
Բերտ Լարը ծնվել է Նյու Յորքում Գերմանիայից ներգաղթած հրեայի ընտանիքում։ 15 տարեկանում նա թողնում է դպրոցը, որպեսզի իրեն նվիրի վոդևիլներում ելույթներ ունենալուն։ 1927 թվականին կայացավ նրա բրոդվեյյան դեբյուտը, իսկ 1930-ական թվականներին նա արդեն բավականին հայտնի էր Նյու Յորքի թատերական շրջանակներում՝ շնորհիվ այնպիսի մյուզիքլներում իր խաղացած դերերի, ինչպիսիք են «Դիմացեք բոլորդ» (1928-29), «Բարձր թռիչք» (1930) և «Դյուբարրին լեդի էր» (1939)։ Բացի թատրոնից Լարը պարբերաբար հայտնվում էր մեծ էկրանին, որտեղ նրա համար հաղթական եղավ 1939 թվականը, երբ դերասանը խաղաց Վախկոտ Առյուծի դերը Վիկտոր Ֆլեմինգի «Օզ երկրի հրաշագործը» նշանավոր մյուզիքլում։ Այս դերը մթագնեց նրա մյուս բոլոր դերասանական աշխատանքները, և հաջորդող տարիներին Բերտ Լարը բավարարվեց միայն կինոէկրաններին ոչ մեծ դերերով հանդես գալով։ Չնայած սրան, դերասանը շարունակեց իր հաջող ելույթները Բրոդվեյում՝ 1964 թվականին դառնալով թատերական «Թոնի» մրցանակաբաշխության դափնեկիր, իսկ 1950-ական թվականների սկզբներին՝ հեռուստատեսության հաճախակի հյուր։

Դերասանը երկու անգամ ամուսնացած է եղել։ Առաջին կնոջ՝ Մերսեդես Դելպինոյի հետ ամուսնալուծվել է 1940 թվականին այն բանից հետո, երբ ստիպված է եղել կնոջը ծանր նյարդային լարվածությամն պատճառով տեղավորել հոգեբուժական կլինիկայում։ Այդ նույն տարում դերասանն ամուսնացել է Միլդրեդ Շրյոդերի՝ իր երկու երեխաների մոր հետ. այս կնոջ հետ նա մնաց մինչ իր՝ 1967 թվականի դեկտեմբերի 4-ին քաղցկեղից վրա հասած մահը։ 1969 թվականին նրա որդին ՝ «The New Yorker»-ի թատերական քննադատ Ջոն Լարը հրապարակեց նրա կենսագրականը՝ «Վախկոտ Առյուծի գրառումները՝ Բերտ Լարի կենսագրությունը»։

Պարգևներ 
 Թոնի 1964՝ «Տղամարդու լավագույն դեր մյուզիքլում» («Ֆոքսի»)

Ծանոթագրություններ 

Ամերիկացի դերասաններ
Քաղցկեղից մահացածներ
«Թոնի» մրցանակի դափնեկիրներ
Ամերիկացի կատակերգուներ
Ամերիկացի սցենարիստներ
Ամերիկացի տղամարդ թատերական դերասաններ